CELEX: 32015D0522
Language: el
Date: 2015-03-25 00:00:00
Title: Εκτελεστική απόφαση (ΕΕ) 2015/522 της Επιτροπής, της 25ης Μαρτίου 2015 , για ορισμένα μέτρα προστασίας σχετικά με την υψηλής παθογονικότητας γρίπη των πτηνών του υποτύπου H5Ν8 στην Ουγγαρία [κοινοποιηθείσα υπό τον αριθμό C(2015) 1711]

27.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 82/111
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/522 ΤΗΣ ΕΠΙΤΡΟΠΉΣ
   της 25ης Μαρτίου 2015
   για ορισμένα μέτρα προστασίας σχετικά με την υψηλής παθογονικότητας γρίπη των πτηνών του υποτύπου H5Ν8 στην Ουγγαρία
   
      
         [κοινοποιηθείσα υπό τον αριθμό C(2015) 1711]
      
   
   (Το κείμενο στην ουγγρική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Η γρίπη των πτηνών είναι λοιμώδης ιογενής νόσος των πτηνών, συμπεριλαμβανομένων των πουλερικών. Οι μολύνσεις με ιούς της γρίπης των πτηνών σε εγχώρια πουλερικά προκαλούν δύο κύριες μορφές της εν λόγω νόσου οι οποίες διακρίνονται από τη λοιμοτοξικότητά τους. Κατά κανόνα, η χαμηλής παθογονικότητας μορφή της νόσου προκαλεί μόνο ήπια συμπτώματα, ενώ η υψηλής παθογονικότητας μορφή της προκαλεί πολύ υψηλά ποσοστά θνησιμότητας στα περισσότερα είδη πουλερικών. Η εν λόγω νόσος μπορεί να έχει σοβαρό αντίκτυπο στην κερδοφορία της πτηνοτροφίας.
            
         
               (2)
            
            
               Η γρίπη των πτηνών διαπιστώνεται κυρίως στα πτηνά, αλλά, σε ορισμένες περιπτώσεις, μπορεί να εμφανιστούν λοιμώξεις και σε ανθρώπους, μολονότι ο κίνδυνος είναι γενικά πολύ περιορισμένος.
            
         
               (3)
            
            
               Αν εκδηλωθεί εστία γρίπης των πτηνών, υπάρχει κίνδυνος ο παράγοντας της νόσου να εξαπλωθεί σε άλλες πτηνοτροφικές εκμεταλλεύσεις με πουλερικά ή άλλα πτηνά σε αιχμαλωσία. Ως εκ τούτου, η νόσος μπορεί να εξαπλωθεί από το ένα κράτος μέλος στο άλλο ή σε τρίτες χώρες, μέσω του εμπορίου ζώντων πτηνών ή των προϊόντων τους.
            
         
               (4)
            
            
               Η οδηγία 2005/94/ΕΚ του Συμβουλίου (3) θεσπίζει ορισμένα προληπτικά μέτρα που αφορούν την επιτήρηση και την έγκαιρη ανίχνευση της γρίπης των πτηνών και τα ελάχιστα μέτρα καταπολέμησης που πρέπει να εφαρμόζονται σε περίπτωση εμφάνισης εστίας της νόσου αυτής στα πουλερικά ή σε άλλα πτηνά σε αιχμαλωσία. Η εν λόγω οδηγία προβλέπει τη δημιουργία ζωνών προστασίας και επιτήρησης σε περίπτωση που εκδηλωθεί εστία γρίπης των πτηνών υψηλής παθογονικότητας.
            
         
               (5)
            
            
               Μετά την κοινοποίηση, από την Ουγγαρία, της εμφάνισης εστίας υψηλής παθογονικότητας γρίπης των πτηνών του υποτύπου H5Ν8 σε εκμετάλλευση με πάπιες πάχυνσης στην κομητεία Békés της Ουγγαρίας, στις 24 Φεβρουαρίου 2015, εκδόθηκε η εκτελεστική απόφαση 2015/338/ΕΕ της Επιτροπής (4).
            
         
               (6)
            
            
               Η εκτελεστική απόφαση 2015/338/ΕΕ προβλέπει ότι οι ζώνες προστασίας και επιτήρησης που έχουν καθοριστεί από την Ουγγαρία, σύμφωνα με την οδηγία 2005/94/ΕΚ, πρέπει να περιλαμβάνουν τουλάχιστον τις περιοχές που απαριθμούνται ως ζώνες προστασίας και επιτήρησης στο παράρτημα της εν λόγω εκτελεστικής απόφασης. Η εκτελεστική απόφαση 2015/338/ΕΕ θα πρέπει να εφαρμόζεται έως τις 26 Μαρτίου 2015.
            
         
               (7)
            
            
               Τα προσωρινά μέτρα προστασίας που τέθηκαν σε εφαρμογή μετά την εμφάνιση της εστίας στην Ουγγαρία επανεξετάστηκαν τώρα στο πλαίσιο της μόνιμης επιτροπής φυτών, ζώων, τροφίμων και ζωοτροφών και οι υπό περιορισμό περιοχές μπορούν πλέον να περιγραφούν επακριβέστερα.
            
         
               (8)
            
            
               Για να προληφθεί τυχόν περιττή διαταραχή στο εμπόριο εντός της Ένωσης και να αποφευχθεί η επιβολή αδικαιολόγητων φραγμών στο εμπόριο από τρίτες χώρες, είναι αναγκαίο να καθοριστούν, σε ενωσιακό επίπεδο, οι ζώνες προστασίας και επιτήρησης που δημιουργήθηκαν στην Ουγγαρία, σε συνεργασία με το εν λόγω κράτος μέλος, και να οριστεί η διάρκεια της εν λόγω περιφερειοποίησης.
            
         
               (9)
            
            
               Για λόγους σαφήνειας, θα πρέπει να καταργηθεί η εκτελεστική απόφαση 2015/338/ΕΕ.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Ουγγαρία εξασφαλίζει ότι οι ζώνες προστασίας και επιτήρησης που έχουν καθοριστεί σύμφωνα με το άρθρο 16 παράγραφος 1 της οδηγίας 2005/94/ΕΚ περιλαμβάνουν τουλάχιστον τις περιοχές που απαριθμούνται ως ζώνες προστασίας και επιτήρησης στα μέρη A και Β του παραρτήματος της παρούσας απόφασης.
   Άρθρο 2
   Καταργείται η εκτελεστική απόφαση 2015/338/EE.
   Άρθρο 3
   Η παρούσα απόφαση απευθύνεται στην Ουγγαρία.
   
      Βρυξέλλες, 25 Μαρτίου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  Οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (ΕΕ L 10 της 14.1.2006, σ. 16).
   
      (4)  Εκτελεστική απόφαση 2015/338/ΕΕ, της 27ης Φεβρουαρίου 2015, για ορισμένα προσωρινά μέτρα προστασίας σχετικά με την υψηλής παθογονικότητας γρίπη των πτηνών του υποτύπου H5Ν8 στην Ουγγαρία (ΕΕ L 58 της 3.3.2015, σ. 83).
   
      ΠΑΡΑΡΤΗΜΑ
      ΜΕΡΟΣ Α
      Ζώνη προστασίας που αναφέρεται στο άρθρο 1:
      
                  ISO Κωδικός χώρας
               
               
                  Κράτος μέλος
               
               
                  Κωδικός
                  (αν υπάρχει)
               
               
                  Όνομα
               
               
                  Ημερομηνία λήξης ισχύος των μέτρων σύμφωνα με το άρθρο 29 της οδηγίας 2005/94/ΕΚ
               
            
                  HU
               
               
                  Ουγγαρία
               
               
                  Ταχυδρομικός κώδικας
               
               
                  Περιοχή που περιλαμβάνει:
               
               
                  27.3.2015
               
            
                   
               
               
                   
               
               
                  5525
               
               
                  Το μέρος της πόλης Füzesgyarmat και της περιφέρειάς της (που βρίσκεται στην κομητεία Békés) εντός κύκλου με ακτίνα 3 χιλιομέτρων, με κέντρο το σημείο με γεωγραφικό πλάτος 47.1256 και γεωγραφικό μήκος 21.1875.
                  Επιπλέον, τμήμα της πόλης Füzesgyarmat δυτικά των οδών Kossuth και Árpád και βόρεια της οδού Mátyás.
               
               
                   
               
            ΜΕΡΟΣ B
      Ζώνη επιτήρησης που αναφέρεται στο άρθρο 1:
      
                  ISO Κωδικός χώρας
               
               
                  Κράτος μέλος
               
               
                  Κωδικός
                  (αν υπάρχει)
               
               
                  Όνομα
               
               
                  Ημερομηνία λήξης ισχύος των μέτρων σύμφωνα με το άρθρο 31 της οδηγίας 2005/94/ΕΚ
               
            
                  HU
               
               
                  Ουγγαρία
               
               
                  Ταχυδρομικός κώδικας
               
               
                  Περιοχή που περιλαμβάνει:
               
               
                  5.4.2015
               
            
                   
               
               
                   
               
               
                  4172
                  5520
                  5525
                  5526
               
               
                  Το μέρος των κομητειών Békés και Hajdú-Bihar, εντός κύκλου ακτίνας 10 χιλιομέτρων με κέντρο το σημείο με γεωγραφικό πλάτος 47.1256 και γεωγραφικό μήκος 21.1875, η οποία περιλαμβάνει το σύνολο του εδάφους των οικισμών Füzesgyarmat και Töviskes, και:
                  
                              —
                           
                           
                              Τμήμα της πόλης Szeghalom βόρεια των οδών Arany János και Kinizsi.
                           
                        
                              —
                           
                           
                              Ολόκληρη η περιοχή της κοινότητας Kertészsziget.
                           
                        
                              —
                           
                           
                              Μέρος της κοινότητας Biharnagybajom νότια των οδών Kossuth και Rákóczi.